Костинброд (община)
Община Костинброд се намира в Западна България и е една от съставните общини на Софийска област.

География

Географско положение, граници, големина 
Общината се намира в северозападната част на Софийска област. С площта си от 254,412 km2 е 12-а по големина сред 22-те общини на областта, което съставлява 3,59% от територията на областта. Границите ѝ са следните:
 на югозапад – община Божурище;
 на запад – община Сливница;
 на северозапад – община Драгоман и община Годеч;
 на североизток – община Своге;
 на югоизток – Столична община, област София.

Природни ресурси

Релеф 
Релефът на общината е равнинен, хълмист, ниско и средно планински и територията ѝ попада в пределите на Западна Стара планина и Софийската котловина.

Южната половина на общината е заета от северните части на Софийската котловина. В нея, югоизточно от град Костинброд, на границата със Столична община, в коритото на река Блато се намира най-ниската ѝ точка – 526 m н.в.

В северната половина на община Костинброд се простират разклоненията на три планини, които са съставни части на Западна Стара планина. Крайния северозапад, в землището на с Бучин проход се заема от най-източните части на планината Чепън (крайно южно разклонение на Западна Стара планина). Тук максималната височина от 966,4 m е разположена на 0,5 km западно от село Бучин проход. В района на селото тя се свързва с Мала планина, от която в пределите на община Костинброд попадат нейните югозападни части. На 1 km северно от село Чибаовци, на границата с община Своге се издига най-високата точка на община Костинбрад – 1131,1 m. Южно от нея, в завоя на Крива река (ляв приток на река Блато) на територията на общината са разположени крайните северозападни разклонения на Софийска планина. Североизточно от село Царичина, на границата с община Своге височината ѝ достига до 1093,7 m.

Води 
Най-голямата река на община Костинброд е река Блато (30 km, ляв приток на Искър), която протича през нея с горното и средното си течение. Тя води началото си от карстов извор на 1,2 km западно от селата Опицвет и Безден, на 554 m н.в. и до напускането си на територията на общината тече в югоизточна посока през село Петърч и град Костинброд. На територията на общината тя получава своите три най-големи притоци – Сливнишка река, Костинбродска река (Белица) и Крива река. Сливнишка и Костинбродска река (Белица) протичат през общината с най-долните си течения през Софийската котловина и се вливат отдясно в река Блато в източната част на град Костинброд. Крива река води началото си от Мала планина, като в началото тече в югозападна посока, а след, а след местността Беледие хан – в югоизточна, в дълбока и слабо залесена долина. При село Драговищица навлиза в Софийската котловина, минава през село Голяновци, напуска пределите на община Костинброд и след около 3 km се влива отляво в река Блато.

Население

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 14 населени места с общо население от 17 824 жители към 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Бучино дервент на с. Бучин проход;
 – преименува с. Петрич на с. Петърч;
 Указ № 91/обн. 02.03.1951 г. – заличава с. Батковци и го присъединява като квартал на с. Драговищица;
 Указ № 317/обн. 13.12.1955 г. – обединява селата Маслово и Шияковци в едно ново населено място – с. Обединение;
 Указ № 1942/обн. 17.09.1974 г. – заличава с. Обединение и го присъединява като квартал на с. Костинброд;
 – признава с. Костинброд за гр. Костинброд.

Транспорт 
В южната част на общината, от северозапад на югоизток, на протежение от 10,7 km преминава участък от трасето на жп линията Калотина – София – Пловдив – Свиленград.

През общината преминават частично 6 пътя от Републиканската пътна мрежа на България с обща дължина 64,1 km:
 участък от 35,8 km от Републикански път II-81 (от km 4,4 до km 40,2);
 последният участък от 2,3 km от Републикански път III-164 (от km 17,2 до km 20,0);
 началният участък от 10 km от Републикански път III-811 (от km 0 до km 10,0);
 началният участък от 0,6 km от Републикански път III-813 (от km 0 до km 0,6);
 началният участък от 12,3 km от Републикански път III-8102 (от km 0 до km 12,3);
 началният участък от 3,1 km от Републикански път III-8103 (от km 0 до km 3,1).

Топографска карта

Бележки

Източници

Външни препратки 
 Официален сайт на община Костинброд